A BIZOTTSÁG HATÁROZATA
(2004. szeptember 6.)
a marhafélék fajai közé tartozó háziállatok spermájának behozatali feltételeiről
(Az értesítés a B(2004) 3364. számú dokumentummal történt)
(EGT vonatkozású szöveg)
(2004/639/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafajba tartozó háziállatok spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló 1988. június 14-i 88/407/EGK tanácsi irányelvre (1) és különösen annak 8. cikke (1) bekezdésére, 10. cikke (2) bekezdésére és 11. cikke (2) bekezdésére,
mivel:
(1)
A 90/14/EGK bizottsági határozat (2) meghatározza azon harmadik országok listáját, ahonnan behozható marhasperma.
(2)
A 91/277/EGK bizottsági határozat (3) meghatározza az Izraelből származó mélyfagyasztott marhasperma behozatalára vonatkozó egészségügyi intézkedéseket.
(3)
A 94/577/EK bizottsági határozat (4) meghatározza a harmadik országokból származó marhasperma behozatalának állat-egészségügyi feltételeit és állatorvosi igazolását.
(4)
A 88/407/EGK irányelvnek a 2003/43/EK bizottsági irányelv (5) által történt módosítását követően szükségessé vált a marhafélék fajai közé tartozó háziállatok spermájának a Közösségbe történő behozatalával kapcsolatos bizottsági határozatok átformálása.
(5)
Azon spermagyűjtő és -tároló centrumok listája, ahonnan a tagállamok engedélyezik a harmadik országokból származó sperma behozatalát, a 88/407/EGK irányelv 9. cikkének (1) bekezdése szerint kerül meghatározásra és frissítésre, amely irányelv előre rendelkezik arról, hogy az összes lista naprakész változatát a nyilvánosság számára elérhetővé kell tenni. Ezek a listák megtalálhatók az alábbi címen: http://europa.eu.int/comm/food/index_en.htm
(6)
A 88/407/EGK irányelvet módosító 2003/43/EK irányelv előírja azt, hogy 2005. január 1-jétől a marhafélék fajai közé tartozó háziállatok spermáját a 2003/43/EK irányelv által bevezetett új rendelkezések szerint kell begyűjteni, feldolgozni és tárolni ahhoz, hogy azok behozatalra alkalmasak legyenek.
(7)
Mindamellett a 2003/43/EK irányelv által bevezetett módosítást megelőzően helyénvaló engedélyezni a marhafélék fajai közé tartozó háziállatok spermakészleteinek a 88/407/EGK irányelv rendelkezései szerint történő további behozatalát.
(8)
Emiatt a 2003/43/EK irányelv 2. cikkének 2. bekezdése előírja azt, hogy:
-
2004. december 31-ig a tagállamok engedélyezik a marhafélék fajai közé tartozó háziállatok 2004. december 31. előtt begyűjtött, feldolgozott és tárolt és egy, a 2003/43/EK irányelv által bevezetett módosítások előtt előírt minta szerinti igazolással rendelkező spermájának behozatalát,
-
az említett időpont után a tagállamok nem engedélyezik a marhafélék fajai közé tartozó háziállatok spermájának a korábban hatályban lévő rendelkezések szerint történő behozatalát, kivéve ha azt 2004. december 31. előtt gyűjtötték be, dolgozták fel és tárolták.
(9)
Ennélfogva meg kell határozni egy, a marhafélék fajai közé tartozó háziállatok 2004. december 31. előtt begyűjtött, feldolgozott és tárolt spermájának behozatalára szolgáló igazolásmintát, amelyet 2005. január 1-jéig kell használni.
(10)
Egyben alkalmasabb ugyanakkor összegyűjteni a marhafélék fajai közé tartozó háziállatok spermájának behozatalára vonatkozó összes információt (az engedélyezett harmadik országok listája, a behozatalra vonatkozó állatorvosi előírások és az említett harmadik országokban jóváhagyott központok listája) és ennek megfelelően hatályon kívül helyezni a 90/14/EGK, 91/277/EGK és 94/577/EK határozatokat.
(11)
Az e határozatban előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok engedélyezik a marhafélék fajai közé tartozó háziállatok spermájának az I. mellékletben felsorolt harmadik országokból történő behozatalát, ha az megfelel a II. melléklet 1. részében megadott állat-egészségügyi igazolásminta feltételeinek, és csatolva van mellé egy megfelelően kitöltött ilyen igazolás.
(2) Mindamellett a tagállamok 2005. január 1-jétől engedélyezik a marhafélék fajai közé tartozó háziállatok 2004. december 31. előtt begyűjtött, feldolgozott és tárolt spermájának az I. mellékletben felsorolt harmadik országokból történő behozatalát, ha az megfelel a II. melléklet 2. részében megadott állat-egészségügyi igazolásminta feltételeinek, és csatolva van mellé egy megfelelően kitöltött ilyen igazolás.
(3) Az 1. bekezdésben említett spermát a központnak az adott harmadik ország illetékes hatósága által történt jóváhagyásának időpontját követően kell begyűjteni.
2. cikk
A 90/14/EGK, 91/277/EGK és 94/577/EK határozatok hatályukat vesztik.
3. cikk
Ezt a határozatot 2004. szeptember 18-tól kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2004. szeptember 6-án.